PMIndiaData/PMIndiaSum huggingface dataset:
স্বচ্ছতাই প্রকৃত সেৱা আন্দোলনৰ অংশ হোৱাৰ বাবে সকলোৰে প্রতি আন্তৰিক আহ্বান প্রধানমন্ত্রীৰ

‘স্বচ্ছতাই প্রকৃত সেৱা আন্দোলন’ত অংশ হোৱাৰ বাবে প্রধানমন্ত্রী শ্রী নৰেন্দ্র মোদীয়ে আন্তৰিকতাৰে সকলোৰে প্রতি আহ্বান জনাইছে। প্রধানমন্ত্রীয়ে কয়, “অহা ২ অক্টোবৰত আমি গান্ধীজীৰ ১৫০সংখ্যক জয়ন্তী উদযাপনৰ শুভাৰম্ভ কৰিম। বাপুৰ সপোনৰ স্বচ্ছ ভাৰতৰ উদ্দেশ্যত উপনীত হোৱাৰ বাবে ইতিমধ্যে এক ঐতিহাসিক গণ আন্দোলনৰ ৰূপ লোৱা স্বচ্ছ ভাৰত অভিযানৰো সেই দিনাই চতুর্থ বর্ষপূর্তি। স্বচ্ছ ভাৰত গঢ়ি তোলাৰ লক্ষ্যৰে যিসকলে কাম কৰিছে তেওঁলোকক মই অভিনন্দন জনাইছো। অহা ১৫ ছেপ্টেম্বৰত ‘স্বচ্ছতাই প্রকৃত সেৱা আন্দোলন’ আৰম্ভ হ’ব। বাপুক শ্রদ্ধা জনোৱাৰ এয়া এক মহৎ উপায়। আহক, এই আন্দোলনৰ অংশ হৈ পৰো আৰু স্বচ্ছ ভাৰত গঢ়ি তোলাৰ প্রয়াসক আৰু অধিক শক্তিশালী কৰো। আহক, অহা ১৫ ছেপ্টেম্বৰৰ পুৱা ৯.৩০ বজাত আমি সকলো একত্রিত হৈ স্বচ্ছতাই প্রকৃত সেৱা আন্দোলনৰ শুভাৰম্ভ কৰিম। স্বচ্ছ ভাৰত অভিযানক শক্তিশালী কৰাৰ ক্ষেত্ৰত যিসকলে তৃণমূল পৰ্যায়ত অক্লান্ত পৰিশ্রম কৰিছে, তেওঁলোকৰ সৈতে বাৰ্তালাপৰ বাবে আমি অতি আশাবাদী। ইয়াৰ পাছত স্বচ্ছতা সংক্রান্তীয় বিভিন্ন কার্যসূচীৰ শুভাৰম্ভ কৰা হ’ব।”
দুৰ্যোগ প্ৰবন্ধন ক্ষেত্ৰত সহযোগিতা সন্দৰ্ভত ভাৰত-তুৰ্কমেনিস্তানৰ মাজত সম্পাদিত বুজাবুজিৰ চুক্তিলৈ কেবিনেটৰ অনুমোদ

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেটৰ সভাই দুৰ্যোগ প্ৰবন্ধন ক্ষেত্ৰত সহযোগিতা সন্দৰ্ভত ভাৰত-তুৰ্কমেনিস্তানৰ মাজত সম্পাদিত বুজাবুজিৰ চুক্তিলৈ অনুমোদন জনায়। চুক্তিখনে দুৰ্যোগ প্ৰবন্ধনৰ ক্ষেত্ৰত সতৰ্কতা, প্ৰতিক্ৰিয়া প্ৰদৰ্শন আৰু সামৰ্থ্য-বৰ্দ্ধনৰ দৰে বিষয়সমূহৰ শক্তি বৰ্দ্ধন কৰিব। বুজাবুজিৰ চুক্তিখনৰ জৰিয়তে পৰস্পৰে উপকৃত হ’ব পৰাকৈ সহযোগিতা স্থাপনত গুৰুত্ব প্ৰদান কৰা হৈছে। এই পৰ্যন্ত ভাৰতে দুৰ্যোগ প্ৰবন্ধন ক্ষেত্ৰত চুইজাৰলেণ্ড, ৰাছীয়া, ছাৰ্ক দেশসমূহ, জাৰ্মানী, জাপান, তাজাকিস্তান, মংগোলীয়া, বাংলাদেশ আৰু ইটালীৰ সৈতে দ্বিপাক্ষিক/বহুপক্ষীয় চুক্তি/বুজাবুজিৰ চুক্তি/যুটীয়া ঘোষণা পত্ৰ/সহযোগিতা চুক্তি স্বাক্ষৰিত কৰিছে।
জি-৭ সন্মিলনৰ সমান্তৰালভাৱে দক্ষিণ আফ্ৰিকাৰ ৰাষ্ট্ৰপতিৰ সৈতে প্ৰধানমন্ত্ৰীৰ বৈঠ

প্ৰধানমন্ত্ৰী শ্ৰী নৰেন্দ্ৰ মোদীয়ে ২০২২ৰ ২৭ জুনত জাৰ্মানীৰ শ্বলছ এলমাউত অনুষ্ঠিত হোৱা জি-৭ সন্মিলনৰ সমান্তৰালভাৱে দক্ষিণ আফ্ৰিকাৰ ৰাষ্ট্ৰপতি চাইৰিল ৰামাফোছাৰ সৈতে বৈঠকত মিলিত হয়। দুয়োগৰাকী নেতাই দুয়োখন দেশৰ মাজত দ্বিপাক্ষিক সম্পৰ্কত হোৱা অগ্ৰগতি, বিশেষকৈ ২০১৯ চনত সহযোগিতা কৌশলগত কাৰ্যসূচী স্বাক্ষৰ কৰাৰ পিছত বাণিজ্য আৰু বিনিয়োগ, খাদ্য সুৰক্ষা, প্ৰতিৰক্ষা, ঔষধ, ডিজিটেল বিত্তীয় অন্তৰ্ভুক্তি, দক্ষতা বিকাশ, বীমা, স্বাস্থ্য আৰু দুয়ো দেশৰ জনতাৰ মাজত সম্পৰ্কৰ দৰে ক্ষেত্ৰত সহযোগিতাৰ সন্দৰ্ভত পৰ্যালোচনা কৰে। দুয়োগৰাকী নেতাই উন্নয়নশীল দেশসমূহত ক’ভিড-১৯ ভেকচিন উৎপাদনত সহায় কৰাৰ বাবে ২০২২ চনৰ জুন মাহত বিশ্ব বাণিজ্য সংস্থাৰ মাজত স্বাক্ষৰিত চুক্তিকো আদৰণি জনায়। ভাৰত আৰু দক্ষিণ আফ্ৰিকাই ক’ভিড-১৯ প্ৰতিৰোধ, নিয়ন্ত্ৰণ বা চিকিৎসা সম্পৰ্কীয় ট্ৰিপছ চুক্তিৰ কিছুমান বিধান ৰূপায়ণৰ ক্ষেত্ৰত বিশ্ব বাণিজ্য সংস্থাৰ সকলো সদস্যৰ বাবে ৰেহাইৰ পৰামৰ্শ দি প্ৰথমটো প্ৰস্তাৱ উত্থাপন কৰিছিল। বহুপক্ষীয় সংস্থাসমূহত নিৰন্তৰ সমন্বয় আৰু ইয়াৰ সংস্কাৰৰ প্ৰয়োজনীয়তা, বিশেষকৈ ৰাষ্ট্ৰসংঘৰ নিৰাপত্তা পৰিষদৰ সন্দৰ্ভতো তেওঁলোকৰ আলোচনাত ঠাই পায়।
অন্ধ্ৰ প্ৰদেশৰ অনন্তপুৰ জিলাত সংঘটিত শোকাৱহ দুৰ্ঘটনাত প্ৰাণহানিৰ ঘটনাত প্ৰধানমন্ত্ৰীৰ শো

প্ৰধানমন্ত্ৰী শ্ৰী নৰেন্দ্ৰ মোদীয়ে অন্ধ্ৰ প্ৰদেশৰ অনন্তপুৰ জিলাত সংঘটিত শোকাৱহ দুৰ্ঘটনাত প্ৰাণহানিৰ ঘটনাত গভীৰ শোক প্ৰকাশ কৰিছে। প্ৰধানমন্ত্ৰীগৰাকীয়ে তদুপৰি ভুক্তভোগীসকললৈ প্ৰধানমন্ত্ৰীৰ ৰাষ্ট্ৰীয় সাহায্য পুঁজি (PMNRF) ৰপৰা অনুদান অনুমোদন জনাইছে। প্ৰধানমন্ত্ৰীৰ কাৰ্য্যালয়ে এইবুলি টুইট কৰিছে; "অন্ধ্ৰ প্ৰদেশৰ অনন্তপুৰ জিলাত সংঘটিত শোকাৱহ দুৰ্ঘটনাত প্ৰাণহানিৰ ঘটনাত শোকাহত হৈছো। শোকসন্তপ্ত পৰিয়ালকেইটালৈ সমবেদনা জ্ঞাপন কৰিছো। মৃতকৰ নিকট আত্মীয়ক পিএমএনআৰএফৰপৰা ২ লাখ টকাকৈ অনুদান আগবঢ়োৱা হ'বঃ প্ৰধানমন্ত্ৰী।"
আনন্দত আধুনিক খাদ্য প্রস্তুতকৰণ ব্যৱস্থাৰ উদ্বোধন কৰিলে প্রধানমন্ত্রীয়ে

প্রধানমন্ত্রী শ্রী নৰেন্দ্র মোদীয়ে দেওবাৰে গুজৰাটৰ আনন্দত আমূলৰ চ’ক’লেট প্ৰস্তুতকৰণৰ অত্যাধুনিক কাৰখানাসহ একাধিক আধুনিক মানৰ খাদ্য প্রস্তুতকৰণ ব্যৱস্থাৰ উদ্বোধন কৰে। চ’ক’লেট কাৰখানা পৰিদর্শনৰ সময়ত তাৰ বিভিন্ন প্রযুক্তি আৰু সামগ্রীৰ সম্পর্কে প্রধানমন্ত্রীক অৱগত কৰা হয়। এই উপলক্ষে সমবেত আনন্দৰ অগণন লোকক প্রধানমন্ত্রীয়ে ধন্যবাদ জনায়। তেওঁ কয় যে এই উন্নয়নমূলক প্রকল্পসমূহ সমবায় ক্ষেত্রৰ বাবে অতি দৰকাৰী। প্ৰধানমন্ত্ৰীয়ে কয় যে আমূল ব্ৰেণ্ডটো সমগ্ৰ বিশ্বতে সুপৰিচিত আৰু বিশ্বৰ সর্বত্রে ই সকলোকে প্রেৰণা যোগাই আহিছে। আমূল কেৱল দুগ্ধজাত খাদ্য প্রস্তুতকৰণ সংস্থাই নহয়, আমূল সবলীকৰণৰ আর্দশ মডেল। প্রধানমন্ত্রীয়ে কয় যে যি সমবায়ৰ জৰিয়তে চর্দাৰ পেটেল এনে এক পথ দেখুৱাইছিল যাৰ সম্বন্ধে চৰকাৰ বা উদ্যোগপতিসকলে ভবাই নাছিল। তেওঁ কয় যে আমূল সাধাৰণ জনতাৰ গুৰুত্ব থকা এক বিশেষ মডেল। গুজৰাটৰ সমবায় ক্ষেত্রত বিভিন্ন উদ্যোগে জনসাধাৰণক, বিশেষকৈ কৃষকসকলক সহায় কৰিছে। চর্দাৰ পেটেলে নগৰ উন্নয়নৰ ওপৰৰ গুৰুত্ব আৰোপ কৰিছিল বুলিও প্রধানমন্ত্রী উল্লেখ কৰে। ২০২২ চনত ভাৰতৰ ৭৫সংখ্যক স্বাধীনতা দিৱস উদযাপনৰ সন্দৰ্ভত উল্লেখ কৰি প্রধানমন্ত্রীয়ে কয় যে ভাৰতে দুগ্ধ প্রস্তুতকৰণৰ ক্ষেত্রত ভাল কাম কৰিছে, সেয়েহে এই ক্ষেত্ৰত আৰু অধিক উন্নতি হোৱাৰ সম্ভাৱনা আছে। প্রধানমন্ত্রীয়ে কয় যে উদ্ভাৱন আৰু মূল্য সংযোজনক গুৰুত্ব দিয়াৰ সময় আহিছে। এই ক্ষেত্ৰত প্রধানমন্ত্রীয়ে মৌ উৎপাদনৰ কথা উল্লেখ কৰে।
ইউএইৰ নতুন ৰাষ্ট্ৰপতি হিচাপে নিৰ্বাচিত হোৱা মহামহিম শ্বেইখ মহম্মদ বিন জায়েদ আল নাহিয়ানক অভিনন্দন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে ইউএইৰ নতুন ৰাষ্ট্ৰপতি হিচাপে নিৰ্বাচিত হোৱা মহামহিম শ্বেইখ মহম্মদ বিন জায়েদ আল নাহিয়ানক অভিনন্দন জ্ঞাপন কৰিছে৷ এক টুইটত প্ৰধানমন্ত্ৰীয়ে কয়, “আবুধাবিৰ শাসক মহামহিম শ্বেইখ মহম্মদ বিন জায়েদ আল নাহিয়ান ইউএইৰ নতুন ৰাষ্ট্ৰপতি হিচাপে নিৰ্বাচিত হোৱাৰ বাবে তেওঁক অভিনন্দন জ্ঞাপন কৰিছো৷ মোৰ দৃঢ় বিশ্বাস যে তেওঁৰ গতিশীল আৰু দূৰদৃষ্টিসম্পন্ন নেতৃত্বত আমাৰ ব্যাপক কৌশলগত অংশীদাৰিত্ব আৰু অধিক গভীৰ হ’ব@MohamedBinZayed.”
ভাৰত আৰু উজবেকিস্তানৰ মাজত কৃষি আৰু ইয়াৰ প্ৰায়োগিক ক্ষেত্ৰত সহযোগিতাৰ লক্ষ্যৰে চুক্তি স্বাক্ষৰৰ প্রস্তাৱত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেবিনেট বৈঠকত আজি ভাৰত আৰু উজবেকিস্তানৰ মাজত কৃষি আৰু ইয়াৰ প্ৰায়োগিক ক্ষেত্রত সহযোগিতাৰ লক্ষ্যৰে চুক্তি স্বাক্ষৰৰ প্রস্তাৱত অনুমোদন জনাইছে। এই চুক্তিত দুয়ো দেশৰ মাজত কৃষি সংক্রান্তীয় আইন-কানুন, সামগ্ৰীৰ মান আৰু উভয় দেশৰ স্বার্থজড়িত বিভিন্ন সামগ্ৰীৰ বিষয়ে তথ্য বিনিময়ৰ কথা সন্নিৱিষ্ট কৰা হৈছে। তদুপৰি, উজবেকিস্তানত দুয়ো দেশৰ যৌথ উদ্যোগত এলানি কৃষি প্রকল্প স্থাপন, শস্য উৎপাদন আৰু এই ক্ষেত্রত বৈচিত্র্য অনাৰ বাবে অভিজ্ঞতা বিনিময়, আধুনিক প্রযুক্তি-ভিত্তিক বীজ উৎপাদনৰ ক্ষেত্রতো দুয়ো দেশৰ মাজত অভিজ্ঞতা বিনিময়, বীজৰ প্ৰশংসাপত্র, দুয়ো দেশৰ বিভিন্ন প্রতিষ্ঠানৰ মাজত এই বীজ ব্যৱহাৰ সংক্রান্তীয় আইন-কানুন আৰু সুবিধাজনক চর্তত বীজৰ নমুনা বিনিময়ৰ কথাও এই চুক্তিত আছে। পানী ব্যৱহাৰৰ ক্ষেত্ৰত, বিশেষকৈ জলসিঞ্চনৰ পানী ব্যৱহাৰৰ দক্ষতা বৃদ্ধি সংক্রান্তীয় প্রযুক্তিৰ প্রয়োগ, জেনেটিক্স, প্রজনন, জৈব প্রযুক্তি, গছ-গছনিৰ সুৰক্ষা, মাটিৰ উৎপাদনশীলতা সংৰক্ষণ, কৃষি কৰ্মৰ যান্ত্রিকীকৰণ, পানীৰ উৎস সংৰক্ষণ ইত্যাদি দিশবোৰ এই চুক্তিত উল্লেখ কৰিছে। অন্যহাতে, বৃক্ষ পৃথকীকৰণৰ ক্ষেত্রত সহযোগিতা, পশুপালন, প্রাণীৰ স্বাস্থ্য, কুঁকুৰা পালন, জিনোমিক্সৰ ক্ষেত্রত তথ্য বিনিময়, কৃষি আৰু খাদ্যসামগ্ৰীৰ ব্যৱসায়ৰ ক্ষেত্রত সহযোগিতা, দুয়ো দেশৰ যৌথ প্ৰচেষ্টাত খাদ্য প্রস্তুতকৰণ উদ্যোগ গঢ়ি তোলা আৰু দুয়ো দেশৰ মাজত আলোচনাৰ ভিত্তিত সিদ্ধান্ত গ্ৰহণ কৰা যি কোনো বিষয়ত সহযোগিতাৰ কথাও এই চুক্তিত আছে। ভাৰত আৰু উজবেকিস্তানৰ প্রতিনিধিক লৈ এক যৌথ কর্মীগোট গঠন কৰি তেওঁলোকৰ সহযোগিতাত বিস্তাৰিত পৰিকল্পনা ৰূপায়ণৰ দায়িত্ব দিয়া হ’ব। চুক্তি ৰূপায়ণৰ ক্ষেত্রত সমস্যা সমাধান আৰু ৰূপায়ণৰ কামত তদাৰকীৰ দায়িত্বও এই কর্মীগোটৰ হাতত থাকিব। প্রতি দুবছৰ মুৰে মুৰে এই কর্মীগোটে ভাৰত আৰু উজবেকিস্তানত বৈঠকত মিলিত হ’ব। পাঁচ বছৰৰ বাবে এই চুক্তিখন কার্যকৰী থাকিব আৰু প্রতি পাঁচ বছৰ পাছত স্বয়ংক্রিয়ভাৱে ইয়াৰ নবীকৰণ হ’ব। অৱশ্যে দুয়ো দেশৰ কোনো এখনে এই চুক্তিৰ সম্প্ৰসাৰণ কৰিব নিবিচাৰিলে পূৰ্বৰে পৰা বিজ্ঞাপন দি তাৰ ছমাহৰ ভিতৰত চুক্তিখন বাতিল কৰা হ’ব।
হিমাচল দিৱসত প্ৰধানমন্ত্ৰীৰ বাৰ্ত

প্ৰধানমন্ত্ৰী শ্ৰী নৰেন্দ্ৰ মোদীয়ে তেওঁৰ ভাষণত ৭৫ সংখ্যক প্ৰতিষ্ঠা দিৱসত হিমাচল প্ৰদেশৰ জনসাধাৰণক শুভেচ্ছা জ্ঞাপন কৰি স্বাধীনতাৰ ৭৫ তম বৰ্ষৰ কাকতালীয় ঘটনাৰ কথা উল্লেখ কৰে। তেওঁ আজাদী কা অমৃত মহোৎসৱৰ সময়ত ৰাজ্যখনৰ প্ৰতিজন বাসিন্দালৈ উন্নয়নৰ অমৃত কঢ়িয়াই নিয়াৰ প্ৰতিশ্ৰুতিৰ কথা দোহাৰে। ব্যক্তিগতভাৱে উল্লেখ কৰি প্ৰধানমন্ত্ৰীয়ে শ্ৰী অটল বিহাৰী বাজপেয়ীৰ এটা কবিতা উদ্ধৃত কৰে আৰু পৰিশ্ৰমী আৰু দৃঢ় প্ৰতিজ্ঞ লোকসকলৰ সৈতে সুন্দৰ ৰাজ্যখনৰ সৈতে তেওঁৰ দীৰ্ঘদিনীয়া সম্পৰ্কৰ কথা স্মৰণ কৰে। ১৯৪৮ চনত পাহাৰীয়া ৰাজ্যখন গঠন হোৱাৰ সময়ত হোৱা প্ৰত্যাহ্বানৰ কথা স্মৰণ কৰি প্ৰধানমন্ত্ৰীয়ে হিমাচল প্ৰদেশৰ জনসাধাৰণক প্ৰত্যাহ্বানসমূহক সুযোগলৈ ৰূপান্তৰ কৰাৰ বাবে প্ৰশংসা কৰে। তেওঁ উদ্যানশস্য, বিদ্যুৎ উৎপাদন, সাক্ষৰতাৰ হাৰ, গ্ৰাম্য পথ সংযোগ, নলৰ পানী আৰু প্ৰতিটো পৰিয়াললৈ, আদি ক্ষেত্ৰত ৰাজ্যৰ সাফল্যৰ প্ৰশংসা কৰে। তেওঁ বিগত ৭-৮ বছৰত এই সাফল্যসমূহৰ ওপৰত নিৰ্মাণৰ প্ৰচেষ্টাৰ ওপৰত গুৰুত্ব আৰোপ কৰে। "জয় ৰামজীৰ যুৱ নেতৃত্বত 'ডাবল ইঞ্জিন চৰকাৰে' গ্ৰাম্য পথ, ঘাইপথ প্ৰশস্তকৰণ, ৰে'লৱে নেটৱৰ্ক সম্প্ৰসাৰণৰ পদক্ষেপ গ্ৰহণ কৰিছে, ইয়াৰ ফলাফল এতিয়া দৃশ্যমান হৈছে। যিহেতু সংযোগ উন্নত হৈ আছে ফলত হিমাচলৰ পৰ্যটন নতুন অঞ্চল, নতুন অঞ্চলত প্ৰৱেশ কৰিছে", প্ৰধানমন্ত্ৰীয়ে কয়। প্ৰধানমন্ত্ৰীয়ে পৰ্যটনৰ ক্ষেত্ৰত নতুন পদক্ষেপ আৰু স্থানীয় লোকসকলৰ বাবে সুযোগ আৰু নিযুক্তিৰ নতুন পথৰ ওপৰত আলোকপাত কৰে। তেওঁ বিশেষকৈ মহামাৰীৰ সময়ত দক্ষ আৰু দ্ৰুত টীকাকৰণৰ কথা কৈ স্বাস্থ্য খণ্ডৰ অগ্ৰগতিৰ কথা উল্লেখ কৰে। প্ৰধানমন্ত্ৰীয়ে হিমাচল প্ৰদেশৰ সম্পূৰ্ণ সম্ভাৱনা উন্মুক্ত কৰাৰ বাবে কঠোৰ পৰিশ্ৰম কৰাৰ প্ৰয়োজনীয়তাৰ ওপৰত গুৰুত্ব আৰোপ কৰে। তেওঁ কয় যে অমৃত কালৰ সময়ত পৰ্যটন, উচ্চ শিক্ষা, গৱেষণা, তথ্য প্ৰযুক্তি, জৈৱ প্ৰযুক্তি, খাদ্য প্ৰক্ৰিয়াকৰণ আৰু প্ৰাকৃতিক কৃষিৰ ক্ষেত্ৰত কাম আগবঢ়াই নিয়াৰ প্ৰয়োজন আছে। তেওঁ কয় যে এই বছৰৰ বাজেটত ঘোষণা কৰা ভাইব্ৰেণ্ট ভিলেজ আঁচনিয়ে হিমাচল প্ৰদেশক যথেষ্ট লাভান্বিত কৰিব। তেওঁ লগতে যোগাযোগ বৃদ্ধি, বনাঞ্চল সমৃদ্ধ কৰা, স্বচ্ছতা আৰু এই পদক্ষেপসমূহৰ বাবে জনসাধাৰণৰ অংশগ্ৰহণৰ কথাও উল্লেখ কৰে। প্ৰধানমন্ত্ৰীয়ে মুখ্যমন্ত্ৰী আৰু তেওঁৰ দলৰ দ্বাৰা কেন্দ্ৰীয় কল্যাণমূলক আঁচনিৰ সম্প্ৰসাৰণ, বিশেষকৈ সামাজিক সুৰক্ষাৰ ক্ষেত্ৰত মন্তব্য কৰে। "সৎ নেতৃত্ব, শান্তিপ্ৰেমী পৰিৱেশ, দেৱ-দেৱীৰ আশীৰ্বাদ আৰু কঠোৰ পৰিশ্ৰমী হিমাচলৰ লোকসকল, এই সকলোবোৰ অতুলনীয়। হিমাচলত দ্ৰুত বিকাশৰ বাবে প্ৰয়োজনীয় সকলো বস্তু আছে", শ্ৰী মোদীয়ে এইদৰে ভাষণৰ সামৰণি মাৰে।
প্ৰধানমন্ত্ৰীয়ে কুশীনগৰৰ মহাপ্ৰীনিৰ্বাণ স্তূপত প্ৰাৰ্থনা কৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি বুদ্ধ পূৰ্ণিমা উপলক্ষে উত্তৰ প্ৰদেশৰ কুশীনগৰত মহাপ্ৰীনিৰ্বাণ স্তূপত প্ৰাৰ্থনা কৰে। ইয়াৰ পূৰ্বে, আজি প্ৰধানমন্ত্ৰীয়ে ভগৱান বুদ্ধৰ জন্মস্থান নেপালৰ লুম্বিনী ভ্ৰমণ কৰে আৰু মায়া দেৱী মন্দিৰত প্ৰাৰ্থনা আগবঢ়ায়। তেওঁ নেপালৰ প্ৰধানমন্ত্ৰী মাননীয় শ্বেৰ বাহাদুৰ দেউবাৰ সৈতে লুম্বিনী সন্ন্যাসী অঞ্চলত ভাৰত আন্তঃৰাষ্ট্ৰীয় বৌদ্ধ সংস্কৃতি আৰু ঐতিহ্য কেন্দ্ৰ নিৰ্মাণৰ বাবে শিলান্যাস অনুষ্ঠানত উপস্থিত থাকে। শ্ৰী মোদীয়ে নেপালৰ প্ৰধানমন্ত্ৰীৰ সৈতে লুম্বিনীৰ আন্তঃৰাষ্ট্ৰীয় সন্মিলন কেন্দ্ৰ আৰু ধ্যান গৃহত ২৫৬৬ সংখ্যক বুদ্ধ জয়ন্তী উদযাপনতো অংশগ্ৰহণ কৰে। এক টুইটযোগে প্ৰধানমন্ত্ৰীয়ে লগতে জানিবলৈ দিয়ে যে কুশীনগৰত আন্তঃগাঁথনি বিকশিত কৰাৰ বাবে চৰকাৰে যথেষ্ট প্ৰচেষ্টা চলাই আছে। প্ৰধানমন্ত্ৰীয়ে এইদৰে টুইট কৰে: "কুশীনগৰৰ মহাপৰিনিৰ্বাণ স্তূপত প্ৰাৰ্থনা কৰিলো। আমাৰ চৰকাৰে কুশীনগৰত আন্তঃগাঁথনি বৃদ্ধিৰ বাবে অজস্ৰ প্ৰচেষ্টা চলাই আছে যাতে অধিক পৰ্যটক আৰু তীৰ্থযাত্ৰী ইয়ালৈ আহিব পাৰে।"
‘চিডব্লিউজি’-ত বক্সিং-ত ৰূপৰ পদক জয়ৰ বাবে সাগৰ আহলাৱাটক প্ৰধানমন্ত্ৰীৰ অভিনন্দন

বাৰ্মিংহামত অনুষ্ঠিত ‘চিডব্লিউজি ২০২২’-ত পুৰুষৰ ৯২+ কিলোগ্ৰাম শাখাৰ বক্সিং-ত ৰূপৰ পদক জয় কৰাৰ বাবে সাগৰ আহলাৱাটক অভিনন্দন জনাইছে প্ৰধানমন্ত্ৰী শ্ৰী নৰেন্দ্ৰ মোদীয়ে। এক টুইটত প্ৰধানমন্ত্ৰীয়ে কয়; “সাগৰ আহলাৱাটে সুন্দৰকৈ যুঁজিছিল। ‘চিডব্লিউজি’ত বক্সিং-ৰ ৰূপৰ পদক জয় কৰাৰ বাবে তেওঁক অভিনন্দন জনাইছো। এইবিধ ক্ৰীড়াৰ তেওঁ ভাৰতৰ এগৰাকী মহাশক্তিধৰ খেলুৱৈ আৰু তেওঁৰ সাফল্যই যুৱ-প্ৰজন্মৰ বক্সাৰসকলক অনুপ্ৰাণিত কৰিব। আগন্তুক সময়তো তেওঁ ভাৰতক গৌৰৱান্বিত কৰি যাব বুলি আশা কৰিলো।#Cheer4India”
প্ৰধানমন্ত্ৰীয়ে ১০ জুনত গুজৰাট ভ্ৰমণ কৰি

প্ৰধানমন্ত্ৰী শ্ৰী নৰেন্দ্ৰ মোদীয়ে ১০ জুনত গুজৰাট ভ্ৰমণ কৰিব। পুৱা প্ৰায় ১০:১৫ বজাত প্ৰধানমন্ত্ৰীয়ে নৱসাৰীত 'গুজৰাট গৌৰৱ অভিযান'ৰ সময়ত একাধিক উন্নয়নমূলক পদক্ষেপৰ উদ্বোধন আৰু আধাৰশিলা স্থাপন কৰিব। দুপৰীয়া প্ৰায় ১২:১৫ বজাত তেওঁ নৱসাৰীত এ.এম নাইক হেল্থকেয়াৰ কমপ্লেক্স আৰু নিৰালী মাল্টি স্পেচিয়েলিটী হাস্পতাল উদ্বোধন কৰিব। ইয়াৰ পিছতে আবেলি প্ৰায় ৩:৪৫ বজাত তেওঁ আহমেদাবাদৰ ভূপালত ভাৰতীয় ৰাষ্ট্ৰীয় মহাকাশ প্ৰচাৰ আৰু অনুমোদন কেন্দ্ৰৰ মুখ্য কাৰ্যালয় উদ্বোধন কৰিব। নৱসাৰীত প্ৰধানমন্ত্ৰী প্ৰধানমন্ত্ৰীয়ে 'গুজৰাট গৌৰৱ অভিযান' নামৰ এক কাৰ্যসূচীত অংশগ্ৰহণ কৰিব। এই কাৰ্যসূচীৰ সময়ত তেওঁ নৱসাৰীৰ জনজাতীয় অঞ্চল খুদভেলত প্ৰায় ৩০৫০ কোটি টকাৰ উন্নয়নমূলক পদক্ষেপৰ আধাৰশিলা উদ্বোধন কৰিব আৰু স্থাপন কৰিব। ইয়াৰ ভিতৰত আছে ৭টা প্ৰকল্পৰ উদ্বোধন, ১২ টা প্ৰকল্পৰ আধাৰশিলা স্থাপন, আৰু ১৪ টা প্ৰকল্পৰ ভূমি পূজন। এই প্ৰকল্পসমূহে অঞ্চলটোত পানীযোগান উন্নত কৰাত সহায় কৰিব, লগতে সংযোগ বৃদ্ধি কৰিব আৰু জীৱনধাৰণৰ সহজতা বৃদ্ধি কৰিব। প্ৰধানমন্ত্ৰীয়ে তাপী, নৱসাৰী আৰু চুৰাট জিলাৰ বাসিন্দাসকলৰ বাবে ১৩ টা পানী যোগান প্ৰকল্পৰ বাবে ভূমি পূজন সম্পন্ন কৰিব যাৰ মূল্য ₹৯৬১ কোটি। তেওঁ নৱসাৰী জিলাৰ এখন চিকিৎসা মহাবিদ্যালয়ৰ ভূমি পূজনো কৰিব যিটো প্ৰায় ₹৫৪২ কোটি ব্যয়েৰে নিৰ্মাণ কৰা হ'ব, যি অঞ্চলটোৰ লোকসকলক সুলভ আৰু মানদণ্ডৰ চিকিৎসা সেৱা প্ৰদান কৰাত সহায় কৰিব। প্ৰধানমন্ত্ৰীয়ে প্ৰায় ₹৫৮৬ কোটি ব্যয়েৰে নিৰ্মাণ কৰা মধুবন বান্ধভিত্তিক এষ্টল আঞ্চলিক পানী যোগান প্ৰকল্প উদ্বোধন কৰিব। এইটো পানী যোগান অভিযান্ত্ৰিক দক্ষতাৰ এক আশ্চৰ্য। লগতে, প্ৰধানমন্ত্ৰীয়ে ₹১৬৩ কোটিৰ 'নল চে জল' প্ৰকল্প উদ্বোধন কৰিব। এই প্ৰকল্পসমূহে চুৰাট, নৱসাৰী, ভালচাদ আৰু তাপী জিলাৰ বাসিন্দাসকলক সুৰক্ষিত আৰু পৰ্যাপ্ত খোৱা পানী প্ৰদান কৰিব। প্ৰধানমন্ত্ৰীয়ে তাপী জিলাৰ বাসিন্দাসকলক বিদ্যুৎ যোগান ধৰিবলৈ ₹৮৫ কোটিৰ অধিক ব্যয়েৰে নিৰ্মাণ কৰা বীৰপুৰ ব্যাৰা উপকেন্দ্ৰ উদ্বোধন কৰিব। বৰ্জিত পানী শোধনৰ সুবিধাৰ বাবে ভালচাদ জিলাৰ ভাপী চহৰৰ বাবে ১৪ এমএল ডি ক্ষমতাৰ এটা নৰ্দমা শোধন প্ৰকল্পও উদ্বোধন কৰা হ'ব। প্ৰধানমন্ত্ৰীয়ে ₹২১ কোটি টকাৰ অধিক ব্যয়েৰে নৱসাৰীত নিৰ্মিত চৰকাৰী কোৱাৰ্টাৰ উদ্বোধন কৰিব। তেওঁ পিপলাইদেৱী – জুনাৰ- চিচভিহিৰ- পিপলদাহাদৰ পৰা নিৰ্মাণ কৰা পথ আৰু দাঙত নিৰ্মাণ কৰা বিদ্যালয় ভৱনসমূহো উদ্বোধন কৰিব, প্ৰতিটোত প্ৰায় ₹১২ কোটি টকা ব্যয় ধাৰ্য কৰা হৈছে। এ.এম নাইক হেল্থকেয়াৰ কমপ্লেক্সত প্ৰধানমন্ত্ৰী প্ৰধানমন্ত্ৰীয়ে নৱসাৰীত এ.এম নাইক হেল্থকেয়াৰ কমপ্লেক্স আৰু নিৰালী মাল্টি স্পেচিয়েলিটী হাস্পতাল উদ্বোধন কৰিব। তেওঁ স্বাস্থ্যসেৱা কমপ্লেক্সত আয়োজিত এক ৰাজহুৱা অনুষ্ঠানতো অংশগ্ৰহণ কৰিব, য'ত তেওঁ খাৰেল শিক্ষা কমপ্লেক্স উদ্বোধন কৰিব। ইয়াৰ পিছত অনুষ্ঠানটোত তেওঁৰ ভাষণ প্ৰদান কৰিব। আইএন–স্পেচৰ মুখ্য কাৰ্যালয়ত প্ৰধানমন্ত্ৰী প্ৰধানমন্ত্ৰীয়ে আহমেদাবাদৰ ভূপালত ভাৰতীয় ৰাষ্ট্ৰীয় মহাকাশ প্ৰচাৰ আৰু অনুমোদন কেন্দ্ৰৰ মুখ্য কাৰ্যালয় উদ্বোধন কৰিব। এই কাৰ্যসূচীত আইএন-স্পেচ আৰু মহাকাশ-আধাৰিত এপ্লিকেচন আৰু সেৱাৰ ক্ষেত্ৰত কাম কৰা ব্যক্তিগত খণ্ডৰ কোম্পানীসমূহৰ মাজত বুজাবুজিৰ চুক্তিৰ আদান-প্ৰদানো প্ৰত্যক্ষ কৰা হ'ব। মহাকাশ খণ্ডত ব্যক্তিগত প্ৰতিষ্ঠানসমূহৰ প্ৰচাৰ আৰু সক্ষমতাই মহাকাশ খণ্ডক এক গুৰুত্বপূৰ্ণ উৎসাহ প্ৰদান কৰিব আৰু ভাৰতৰ প্ৰতিভাশালী যুৱসকলৰ বাবে সুযোগৰ নতুন দিশ মুকলি কৰিব।
অন্যান্য পিছপৰা শ্রেণীসমূহৰ বিভাজনৰ বিষয়টো পৰীক্ষা কৰাৰ বাবে আয়োগ গঠনৰ প্রস্তাৱত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেবিনেট বৈঠকত সংবিধানৰ ৩৪০ নং ধাৰাৰ অধীনত অন্যান্য পিছপৰা শ্রেণীৰ বিভিন্ন ভাগত কৰাৰ সন্দৰ্ভত পৰীক্ষা কৰাৰ বাবে এটি আয়োগ গঠনৰ প্রস্তাৱত আজি অনুমোদন জনায়। আয়োগৰ অধ্যক্ষ পদত নিয়োগৰ ১২ সপ্তাহৰ ভিতৰত প্ৰতিবেদন দাখিল কৰিবলৈ কোৱা হ’ব। এই নতুন আয়োগক ‘অন্যান্য পিছপৰা শ্রেণীসমূহক বিভিন্ন ভাগত চিহ্নিত কৰাৰ বাবে আয়োগ’ হিচাপে পৰিগণিত হ’ব। আয়োগৰ ফালৰ পৰা সংৰক্ষণৰ ক্ষেত্ৰত পিছপৰা শ্রেণী আৰু সম্প্রদায়ৰ ভিতৰত বৈষম্যৰ বিষয়টো পৰিষ্কাৰকৈ দেখুৱাব। এইক্ষেত্ৰত পিছপৰা শ্রেণী সম্পর্কীয় কেন্দ্রীয় তালিকাখন অনুসৰণ কৰা হ’ব। পিছপৰা শ্রেণীৰ বিভিন্ন ভাগত চিহ্নিত কৰাৰ ব্যৱস্থা গঢ়ি তোলাৰ পৰামৰ্শ প্ৰদান কৰাটো আয়োগৰ অন্যতম কাম। উল্লেখ্য যে ১৯৯২ৰ ১৬ নৱেম্বৰত এক আদেশ অনুসৰি শীর্ষ আদালতে ৰায় দিছিল যে কোনো ৰাজ্যই যদি তাৰ পিছপৰা শ্রেণীসমূহৰ মাজত বিভাগৰ প্রয়োজন বুলি মনে কৰে, তেতিয়া হ’লে সেই কামত আগুৱাই যোৱাৰ ক্ষেত্রত কোনো ধৰণৰ সাংবিধানিক বা আইনগত নিষেধাজ্ঞা নাই। ৯খন ৰাজ্য ক্ৰমে-অন্ধ্রপ্রদেশ, তেলেংগানা, পুডুচেৰি, কর্ণাটক, হাৰিয়ানা, ঝাড়খণ্ড, পশ্চিমবংগ, বিহাৰ, মহাৰাষ্ট্র আৰু তামিলনাডুত ইতিমধ্যে অন্যান্য পিছপৰা শ্রেণীৰ বিভাজনৰ সিদ্ধান্ত গ্রহণ কৰা হৈছে।
কান্নাড়া গায়ক শিৱমোগ্গা সুব্বান্নাৰ বিয়োগত প্ৰধানমন্ত্ৰীৰ শো

প্ৰধানমন্ত্ৰী শ্ৰী নৰেন্দ্ৰ মোদীয়ে কান্নাড়া গায়ক শিৱমোগ্গা সুব্বান্নাৰ বিয়োগত গভীৰ শোক প্ৰকাশ কৰিছে। টুইটযোগে প্ৰধানমন্ত্ৰীয়ে কয়, “ব্যতিক্ৰমী শিৱমোগ্গা চুব্বানা কানাড়া গীত আৰু সংগীত ভালপোৱা লোকসকলৰ চিনাকী নাম আছিল। তেওঁৰ ৰচনাৱলী আৰু কান্নাড়া কবিতাৰ ৰত্নসমূহক বৰ্তমান প্ৰজন্মৰ সৈতে সংযোগ কৰাৰ ক্ষেত্ৰত লোৱা প্ৰচেষ্টা প্ৰশংসনীয়। তেওঁৰ মৃত্যুত মৰ্মাহত হৈছো। তেওঁৰ পৰিয়াল আৰু গুণমুগ্ধসকললৈ মই সমবেদনা জ্ঞাপন কৰিলো। ওম শান্তি।”
প্ৰধানমন্ত্ৰীয়ে সকলোকে বিশেষকৈ কাশ্মীৰী পণ্ডিত ভগ্নী আৰু ভাতৃসকলক জ্যেষ্ঠ অষ্টমীৰ শুভেচ্ছা জনাইছ

প্ৰধানমন্ত্ৰী শ্ৰী নৰেন্দ্ৰ মোদীয়ে সকলোকে বিশেষকৈ কাশ্মীৰী পণ্ডিত ভগ্নী আৰু ভাতৃসকলক পৱিত্ৰ জ্যেষ্ঠ অষ্টমী উপলক্ষে শুভেচ্ছা জ্ঞাপন কৰিছে। এক টুইটযোগে প্ৰধানমন্ত্ৰীয়ে কয়; "সকলোকে, বিশেষকৈ মোৰ কাশ্মীৰী পণ্ডিত ভগ্নী আৰু ভাতৃসকলক জ্যেষ্ঠ অষ্টমী উপলক্ষে শুভেচ্ছা জনাইছোঁ। সকলোৰে কল্যাণ আৰু সমৃদ্ধিৰ বাবে আমি মাতা ক্ষীৰ ভৱানীৰ ওচৰত প্ৰাৰ্থনা জনাইছোঁ।"
ভাৰত আৰু হেলেনিকৰ মাজত পুনঃনৱীকৰণযোগ্য শক্তিৰ ক্ষেত্ৰত সহযোগিতাৰ বাবে বুজাবুজিৰ চুক্তিৰ ক্ষেত্ৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু হেলেনিকৰ মাজত পুনঃনৱীকৰণযোগ্য শক্তিৰ ক্ষেত্ৰত সহযোগিতাৰ বাবে বুজাবুজিৰ চুক্তিৰ ক্ষেত্ৰত অনুমোদন জনোৱা হয়। ভাৰত চৰকাৰৰ বৈদেশিক পৰিক্ৰমা মন্ত্ৰী শ্ৰীমতী সুষমা স্বৰাজ আৰু হেলেনিকৰ মাননীয় বৈদেশিক পৰিক্ৰমা মন্ত্ৰী নিকোছ কোটজিয়াছৰ মাজত ২০১৭ চনৰ নৱেম্বৰত তেখেতৰ নতুন দিল্লী ভ্ৰমণৰ সময়ত উক্ত বুজাবুজিৰ চুক্তি স্বাক্ষৰিত হৈছিল। দুয়োপক্ষই পাৰস্পৰিক লাভালাভৰ প্ৰতি লক্ষ্য ৰাখি সমানভাৱে নবীন আৰু পুনঃনৱীকৰণযোগ্য শক্তিৰ ক্ষেত্ৰত আনুষ্ঠানিক সহযোগিতাৰ মনোভাৱ পোষণ কৰে। এই চুক্তিৰ ৰূপায়ণৰ বাবে এক যুটীয়া কৰ্মীগোট গঠন কৰি সহযোগিতাৰ ক্ষেত্ৰসমূহৰ বিষয়ে আলোচনা তথা পৰ্যবেক্ষণৰ দায়িত্ব দিয়া হ’ব। এই চুক্তিৰ জৰিয়তে তথ্য তথা বিশেষজ্ঞৰ আদান প্ৰদানৰো আশা কৰা হৈছে।
কানপুৰ বিমান বাহিনী ঘাঁটিত কেন্দ্রীয় বিদ্যালয় সংস্থানৰ গৃহ নিৰ্মাণৰ উদ্দেশ্যে প্রতিৰক্ষা মন্ত্ৰালয়ৰ ৬.৫৬২৮ একৰ ভূমি হস্তান্তৰৰ প্রস্তাৱত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেবিনেট বৈঠকত কানপুৰ বিমান বাহিনী ঘাঁটিত কেন্দ্রীয় বিদ্যালয় সংস্থানৰ গৃহ নিৰ্মাণৰ উদ্দেশ্যে প্রতিৰক্ষা মন্ত্ৰালয়ৰ ৬.৫৬২৮ একৰ ভূমি হস্তান্তৰৰ প্রস্তাৱত অনুমোদন জনায়। বিদ্যালয় গৃহ নিৰ্মাণৰ উপৰি ইয়াত আন্তঃগাঁথনিমুলক কেতবোৰ কামতো এই ভূমি ব্যৱহাৰ কৰা হ’ব, যিটো ১৬.০৬.২০১১ চনত কেবিনেটে ৮.৯০ একৰ ভূমি হস্তান্তৰৰ প্ৰস্তাৱত অনুমোদন জনাইছিল। প্রতিৰক্ষা মন্ত্ৰালয়ৰ এই ভূমিখিনি বছৰি মাত্র ১ টকাৰ বিনিময়ত লীজত হস্তান্তৰৰ প্রস্তাৱ লোৱা হৈছে। বিদ্যালয়ৰ উপযোগী আন্তঃগাঁথনি গঢ়ি তোলাৰ দায়িত্ব কেন্দ্রীয় বিদ্যালয় সংস্থানৰ। ইয়াৰ বাবে তেওঁলোকে নিজা নীতি অনুসৰি ধন বিনিয়োগ কৰিব। উল্লেখ্য যে কানপুৰৰ কেন্দ্রীয় বিদ্যালয়খন ১৯৮৫ৰ আগষ্টৰ পৰাই এটি অস্থায়ী বেৰেকত চলি আছে। ইয়াৰ ফলত প্রয়োজনীয় আন্তঃগাঁথনি প্রসাৰৰ ক্ষেত্রত বিভিন্ন ধৰণৰ অসুবিধাই দেখা দিছে। তদুপৰি, ছাত্র-ছাত্রীৰ সংখ্যা বৃদ্ধি পোৱাত ঠাইৰ লগতে প্ৰয়োজনীয় আন্তঃগাঁথনিৰো অভাৱ পৰিলক্ষিত হৈছে। এই সকলো অসুবিধা দূৰ কৰাৰ লক্ষ্যৰে কেবিনেটত ভূমি হস্তান্তৰৰ প্রস্তাৱ উত্থাপন কৰা হয়। অহা দুমাহৰ ভিতৰত ভূমি হস্তান্তৰক সকলো যাৱতীয় কাম-কাজ সম্পূর্ণ কৰা হ’ব। কেভিএছে ইয়াৰ পাছত নিজা ব্যয়েৰে ভৱন নিৰ্মাণৰ কাম আৰম্ভ কৰিব।
অন্যান্য পিছপৰা শ্রেণীৰ কেন্দ্রীয় তালিকাৰ বিভিন্ন পর্যায়ত অন্তর্ভুক্তিৰ বিষয়টো বিশেষভাৱে পৰীক্ষা কৰাৰ লক্ষ্যৰে গঠন কৰা আয়োগৰ ম্যাদ আৰু ১২ সপ্তাহৰ বাবে বৃদ্ধিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদী অধ্যক্ষতাত অনুষ্ঠিত কেবিনেট বৈঠকত অন্যান্য পিছপৰা শ্রেণীৰ কেন্দ্রীয় তালিকাৰ বিভিন্ন পর্যায়ত অন্তর্ভুক্তিৰ বিষয়টো বিশেষভাৱে পৰীক্ষা কৰাৰ লক্ষ্যৰে গঠন কৰা আয়োগৰ ম্যাদ ২০১৮ৰ ২৭ মাৰ্চ পৰা ২০ জুনলৈ আৰু ১২ সপ্তাহৰ বাবে বৃদ্ধি কৰিবলৈ লোৱা প্ৰস্তাৱত অনুমোদন জনায়। পটভূমিঃ উল্লেখ্য যে সংবিধানেৰ ৩৪০ নং অনুচ্ছেদৰ অধীনত ৰাষ্ট্রপতিৰ সম্মতি ক্রমে ২০১৭ৰ ২ অক্টোবৰত এই আয়োগ গঠন কৰা হৈছিল। ন্যায়াধীশ (অৱসৰপ্রাপ্ত) শ্রীমতী জি ৰোহিনীৰ নেতৃত্বত আয়োগৰ কাম সেই বছৰৰে ১১ অক্টোবৰৰ পৰা আৰম্ভ হয়। আয়োগ গঠনৰ পাছৰ পৰাই দেশৰ সকলো ৰাজ্য আৰু কেন্দ্রীয় শাসিত অঞ্চলৰ অন্যান্য পিছপৰা শ্রেণীৰ বিভিন্ন পর্যায় সম্পর্কে আলোচনা আৰু মত বিনিময় আৰম্ভ কৰা হয়। অন্যান্য পিছপৰা শ্রেণীভুক্ত প্রার্থীসকলৰ শিক্ষা আৰু চাকৰি ক্ষেত্রত প্রয়োজনীয় সুযোগ-সুবিধাৰ প্রসাৰ নিশ্চিত কৰিবলৈ এই বিশেষ পদক্ষেপ গ্রহণ কৰা হয়। ইয়াৰ পৰিপ্ৰেক্ষিততে ২০১৮ৰ ২০ জুনলৈ আয়োগৰ ম্যাদ বৃদ্ধি কৰি বাকী ৰোৱা কামসমূহ সম্পূৰ্ণ কৰাৰ ব্যৱস্থা লোৱা হৈছে।
ৰাষ্ট্ৰীয় ভোটাৰ দিৱসত সকলো যোগ্য ভোটাৰক নিজৰ নাম পঞ্জীয়ন কৰি ভোটাধিকাৰ সাব্যস্ত কৰিবলৈ প্ৰধানমন্ত্ৰীৰ আহ্বান

প্ৰধানমন্ত্ৰী শ্ৰী নৰেন্দ্ৰ মোদীয়ে ৰাষ্ট্ৰীয় ভোটাৰ দিৱসত সকলো যোগ্য ভোটাৰক নিজৰ নাম পঞ্জীয়ন কৰি ভোটাধিকাৰ সাব্যস্ত কৰি গণতন্ত্ৰক অধিক শক্তিশালী কৰি তুলিবলৈ আহ্বান জনাইছে। “ৰাষ্ট্ৰীয় ভোটাৰ দিৱস উপলক্ষে সকলোলৈকে শুভেচ্ছা জ্ঞাপন কৰিছো!আজিৰ দিনটোতে প্ৰতিষ্ঠা হোৱা ভাৰতীয় নিৰ্বাচনী আয়োগক অভিনন্দন জ্ঞাপন কৰিছো। মই প্ৰতিগৰাকী যোগ্য ভোটাৰক নিজৰ নাম পঞ্জীয়ন কৰি ভোটাধিকাৰ সাব্যস্ত কৰি তেওঁলোকৰ অংশগ্ৰহণেৰে গণতন্ত্ৰক অধিক শক্তিশালী কৰি তুলিবলৈ আহ্বান জনাইছো”, প্ৰধানমন্ত্ৰীগৰাকীয়ে কয়।
প্ৰধানমন্ত্ৰীয়ে আছিয়ানৰ বৈদেশিক মন্ত্ৰী আৰু প্ৰতিনিধি সকলক সাক্ষাৎ কৰ

আজি প্ৰধানমন্ত্ৰী শ্ৰী নৰেন্দ্ৰ মোদীয়ে আছিয়ানৰ বৈদেশিক মন্ত্ৰী আৰু প্ৰতিনিধি সকলক সাক্ষাৎ কৰে। প্ৰধানমন্ত্ৰীয়ে টুইট কৰি কয়, "আমি ভাৰত-আছিয়ানৰ ঘনিষ্ঠ সহযোগিতাৰ ৩০ বছৰ উদযাপন কৰাৰ সময়ত আছিয়ান দেশসমূহৰ বৈদেশিক মন্ত্ৰী আৰু প্ৰতিনিধিসকলৰ সৈতে এক সুন্দৰ মত বিনিময়ত অংশ লও।"
শ্ৰী ৰামকৃষ্ণ পৰমহংসৰ জন্মজয়ন্তীত প্ৰধানমন্ত্ৰীৰ শ্ৰদ্ধাঞ্জলি

প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰী ৰামকৃষ্ণ পৰমহংসৰ জন্মজয়ন্তীত শ্ৰদ্ধাঞ্জলি জ্ঞাপন কৰিছে। “মই শ্ৰী ৰামকৃষ্ণ পৰমহংসৰ জন্মজয়ন্তীত নতশিৰে প্ৰণাম কৰিছো। তেওঁ সমন্বয় আৰু ভাতৃত্ববোধৰ প্ৰতীক আছিল। তেওঁ এখন মুক্ত আৰু বিভেদহীন সমাজৰ সপোন দেখিছিল,” প্ৰধানমন্ত্ৰীগৰাকীয়ে কয়। প্ৰধানমন্ত্ৰীগৰাকীয়ে লগতে যোৱাবছৰ শ্ৰী ৰামকৃষ্ণ পৰমহংসৰ প্ৰতি শ্ৰদ্ধাঞ্জলি জ্ঞাপন কৰি আগবঢ়োৱা ভাষণৰ লিংকো উপলব্ধ কৰে। ভাষণৰ লিংকঃ https://www.narendramodi.in/pm-modi-addresses-sri-ram-krishna-vachanmitra-satram-tiruvalla-via-video-conferencing-534416
শিক্ষক দিৱসত শিক্ষক সমূদায়লৈ প্ৰধানমন্ত্ৰী মোদীৰ পত্ৰ

শিক্ষক দিৱসত শিক্ষক সমূদায়ক অভিনন্দন জনোৱাৰ লগতে ডঃ সর্বপল্লী ৰাধাকৃষ্ণণৰ প্রতি শ্রদ্ধাঞ্জলি নিবেদন কৰি প্রধানমন্ত্রী শ্রী নৰেন্দ্র মোদীয়ে কয় যে শিক্ষকসকলে অনুপ্রেৰণা যোগোৱাৰ সমান্তৰালভাৱে তেওঁলোকে শিক্ষাদান কৰে আৰু আনৰ জীৱন পোহৰাই তোলে। এক ই-মেল বার্তাত দেশৰ লাখ লাখ শিক্ষকক উদ্দেশ্যি প্রধানমন্ত্রীয়ে শিশুসকলৰ জীৱনত তেওঁলোকৰ গুৰুত্বপূর্ণ প্রভাৱৰ কথা উল্লেখ কৰি কয় যে শিক্ষকসকলে যি মূল্যবোধৰ শিক্ষা শিশুসকলক প্ৰদান কৰে, সেয়া সমগ্ৰ জীৱন তেওঁলোকৰ লগত থাকি যায়। প্রধানমন্ত্রীয়ে দেশৰ প্রাক্তন ৰাষ্ট্রপতি ডঃ এ পি জে আব্দুল কালামৰ উদ্ধৃতি দি কয়, “শিক্ষকতা এক অতি মহান বৃত্তি আৰু যি এজন ব্যক্তিৰ চৰিত্র, দক্ষতা আৰু ভৱিষ্যৎ গঢ় দিয়ে।” শ্রী নৰেন্দ্র মোদীয়ে কয় যে যিসকলে সমাজ শিক্ষা, গৱেষণা আৰু উদ্ভাৱনক সর্বোচ্চ অগ্রাধিকাৰ দিয়ে, তেওঁলোকেই একৈশ শতিকাৰ ভৱিষ্যৎ নির্ধাৰণ কৰিব। “নক’লেও হয় যে এই ক্ষেত্রত শিক্ষকসকলৰ ভূমিকা অতি গুৰুত্বপূর্ণ,” তেওঁ লগতে কয়। “শিক্ষকসকলে প্রযুক্তিৰ শেহতীয়া অগ্রগতিৰ সন্দৰ্ভত নিজে আপডেট হৈ থাকি আৰু প্রযুক্তিৰ সৈতে ছাত্র-ছাত্রীসকলৰ সংযোগ গঢ়ি তুলিছে।” প্রধানমন্ত্রীয়ে শিক্ষকসকলক উদ্দেশ্যি লিখা চিঠিৰ জৰিয়তে এইদৰে আশা প্রকাশ কৰে। তেওঁ লগতে শিক্ষাৰ ক্ষেত্রত ভাৰত চৰকাৰে গ্ৰহণ কৰা কেতবোৰ প্ৰচেষ্টাৰ কথা উল্লেখ কৰে, যিবোকে নতুন পৰিৱর্তনৰ সূচনা কৰিছে। প্রধানমন্ত্রীয়ে কয়, “আপোনালোকৰ দৰে শিক্ষকসকলৰ অক্লান্ত পৰিশ্রমৰ বাবে ধন্যবাদ জনাইছো, যাৰ ফলত আমাৰ দৃষ্টি ব্যয়তকৈ ফলাফল আৰু শিক্ষাদানৰ পৰা শিক্ষা গ্রহণৰ প্রতি নিৱদ্ধ হৈছে। তেওঁ কয় যে ‘অটল টিংকাৰিং গৱেষণাগাৰ’ৰ দৰে প্ৰচেষ্টাৰ ফলত দক্ষতা বৃদ্ধিৰ কামত গুৰুত্ব বৃদ্ধি পাইছে। সমগ্ৰ ভাৰতত যিদৰে অসংখ্য বিশ্ববিদ্যালয় স্থাপিত হৈছে, তাত কোনো ছাত্রই উচ্চমানৰ শিক্ষাৰ আনন্দৰ বঞ্চিত হ’ব নালাগিব।” ২ অক্টোবৰ মহাত্মা গান্ধীৰ ১৫০তম জন্মবার্ষিকী আয়োজনৰ কথা উল্লেখ কৰি প্রধানমন্ত্রীয়ে বাপুৰ মহান আদর্শক অভিনৱ উপায়েৰে ছাত্র-ছাত্রীসকলৰ মাজত প্ৰসাৰ কৰাৰ ক্ষেত্রত বিশেষ ভূমিকা গ্ৰহণ কৰাৰ বাবে শিক্ষক সমাজৰ প্রতি আহ্বান জনায়। স্বচ্ছ ভাৰত অভিযান সফল কৰাৰ ক্ষেত্রত শিক্ষক সমাজে যি গুৰুত্বপূর্ণ ভূমিকা গ্ৰহণ কৰিছে, তাৰ বাবে প্রধানমন্ত্রীয়ে শিক্ষকসকলক প্রশংসা কৰে। ২০২২ চনত নতুন ভাৰতৰ সপোনৰ কথা দোঁহাৰি প্রধানমন্ত্রীয়ে কয় যে সেই সময়ত আমাৰ দেশে স্বাধীনতাৰ ৭৫সংখ্যক বর্ষপূৰ্তি উদযাপন কৰিব। তেওঁ আমাৰ স্বাধীনতাৰ বাবে জীৱন উৎসর্গা কৰা শ্বহীদসকলৰ সপোন বাস্তৱ কৰি তুলিবলৈ অহা চাৰি বছৰত প্ৰত্যেকে নিজক নিয়োজিত কৰিবলৈ শিক্ষক সমাজৰ প্রতি আহ্বান জনায়। প্রধানমন্ত্রীয়ে কয়, “আপোনালোকক আহ্বান জনাওঁ যে আপোনালোকে পছন্দ মতে যি কোনো বিষয় বাছি লৈ স্থানীয় জনগোষ্ঠীসমূহক তাৰ সৈতে যুক্ত কৰি সমাজৰ সকলো স্তৰৰ মানুহৰ জীৱনত ইতিবাচক পৰিৱর্তন আনক। এই কাম হ’ব আমাৰ স্বাধীনতা সংগ্রামীৰ প্রতি উপযুক্ত শ্রদ্ধা নিবেদনৰ এক প্রয়াস আৰু নতুন ভাৰত গঢ়ি তোলাৰ দিশত শিক্ষকসকলৰ অৱদান।”